মুন্সীগঞ্জের সিরাজদিখানে হারিয়ে যাওয়া সাড়ে ৪ বছরের এক শিশুকে শুক্রবার রাতে উদ্ধার করেছে সিরাজদিখান থানা পুলিশ। শিশুটির নাম মরিয়ম। সে উপজেলার বাসাইল ইউনিয়নের চরগোলগুলিয়া গ্রামের শফিকুল ইসলামের মেয়ে। শুক্রবার রাত সাড়ে ৮ টার দিকে সিরাজদিখান উপজেলার ঢাকা-মাওয়া মহাসড়কের কুচিয়ামোড়া এলাকার ধলেশ^রী নদীর উপর নির্মানাধীন একটি ব্রীজের পাইপের ২৫ ফিট গভীর থেকে শিশুটিকে উদ্ধার করে। পরে গতকাল শনিবার দুপুরে উদ্ধার করা শিশুকে তার মা-বাবার হাতে তুলে দিয়েছে পুলিশ। পুলিশ সূত্রে জানা গেছে,শুক্রবার বিকালে নিজ বাড়ির কাছে বাবার সঙ্গে ঘুরতে বের হয়ে শিশু মরিয়ম হারিয়ে যায়। এ সময় শিশুর বাবা মোবাইল ফোনে কথা বলতে বলতে বাড়িতে চলে আসে। নিজের অজান্তেই শিশুকে ফেলে আসেন। সিরাজদিখান থানার ওসি মো. ফরিদ ফরিদ উদ্দিন জানান,শুক্রবার রাতে কুচিয়ামোড়া এলাকার ধলেশ্বরী নদীর উপর নির্মাণাধীন ব্রিজের পাইপের ভেতর থেকে শিশুর কান্না শব্দ শুনে পথচারীরা পুলিশকে খবর দেয়। পরে স্থানীয়দের সহায়তায় পাইপের ২৫ ফুট গভীর নীচ থেকে শিশুকে উদ্ধার করে পুলিশ। আজ শনিবার দুপুরে আমরা শিশু মরিয়মের পরিচয় নিশ্চিত হয়ে তার পরিবারে কাছে তাকে তুলে দেই। তবে শিশুটি কিভাবে ওই পাইপের ভেতর পড়ে যায়-তা জানা যায়নি।#